|  |  |
| --- | --- |
| **Dato:** | 15.08.2017 |
| **Til:** | Malvik Travlag og Malvik kommune |
| **Fra:** | Nye Veier AS – Prosjektområde E6 Trøndelag v/ Jørund Gullikstad, utbyggingssjef Ranheim-Åsen |
| **Tema:** | E6 Trøndelag – Samfunnsmessig utnyttelse og gjenbruk av overskuddsmasser fra Væretunnelen |
| **Arkiv:** | 00/00 |
| **Offentlig:** | Ja / Nei, hjemmel |

# Bakgrunn

Nye Veier E6 Trøndelag (NV) består av to delstrekninger sør og nord for Trondheim, E6 sør (E6 Ulsberg–Melhus) og E6 nord (E6 Ranheim–Åsen).

NVs mandat er å utføre helhetlig og kostnadseffektiv utbygging og drift av trafikksikre hovedveger ved forbedring av den samfunnsøkonomiske nytten.

NV i Trøndelag arbeider med optimaliseringstiltak, kostnadsreduksjoner og nødvendige tiltak for å oppnå 110 km/t på mest mulig av E6-strekningene. Altså oppnå en bedre veg til en lavere kostnad som også ferdigstilles raskere enn tidligere angitt.

# SAK

I møte med Malvik travlag den 28.06 og 14.08 har NV blitt forelagt en alternativ lokalisering av ny travpark for Trøndelag på eiendommen gnr. 23 bnr. 6 i Malvik kommune.

Det vises for øvrig til dialogmøte med Malvik kommune den 04.07, hvor dette forslaget ble nevnt som en betydelig kostnadsoptimalisering og miljømessig gevinst i forhold til alternative løsninger.

NV vil her oppsummere fordelene med en slik samfunnsmessig utnyttelse og gjenbruk av ca 150.000 faste m3 overskuddsmasser fra Væretunnelen til oppfylling/fundamentering for ny travpark:

* Meget kostnadseffektiv løsning, der Væretunnelen sannsynligvis drives i sin helhet fra Malvik
* Gir rasjonell fremdrift uten behov for mellomlager og omlasting
* Optimal løsning fremdriftsmessig
* Store miljømessige fordeler:
	+ Redusert dieselforbruk, som gir betydelig redusert CO2-utslipp
	+ Minimal transport i dagen utenfor tunnelpåhugg
	+ Ingen transport av tunnelstein ut på offentlig vei (dette vil også ha en betydelig positiv effekt for naboer og trafikanter både på eksisterende E6 og lokalt vegnett)

Ulempen forslaget medfører er at 80 mål dyrka mark blir beslaglagt av den nye travparken. NV har sammen med Malvik travlag sett på muligheten av å finne erstatningsarealer på identifiserte utmarksområder rett sør for gjeldende eiendom. Malvik travlag er allerede i dialog med grunneiere i området vedrørende dette.

NV forutsetter videre at Malvik travlag tar nødvendig hensyn til de geotekniske forholdene i området i den videre planleggingen.

**ANBEFALING**

Nye Veier håper at Malvik kommune ser samfunnsnytten i å kombinere forslaget fra Malvik travlag med fordelene foreslått lokalisering har for Nye Veier, kommunen, naboer og trafikanter langs eksisterende E6, og tilrettelegger for at Trøndelags nye travpark blir liggende som foreslått i Malvik kommune.